ROMÂNIA

**JUDEŢUL SUCEAVA**

**MUNICIPIUL CÂMPULUNG MOLDOVENESC**

**CONSILIUL LOCAL**

**PROCES VERBAL**

**al şedinţei ordinare a Consiliului Local**

**al Municipiului Câmpulung Moldovenesc din 28 aprilie 2022**

Şedinţa începe la orele 1200.

Se intonează Imnul de Stat.

Convocarea şedinţei a fost făcută de către primarul municipiului prin Dispoziţia primarului nr. 174/2022.

Sunt prezenţi domnii: Negură Mihăiţă – primar, Berențan Corneliu – viceprimar şi doamna Erhan Rodica – secretar general al municipiului.

Au fost invitați şi participă la şedinţă: Florescu Iuliana, Istrate Luminița, Crăciunescu Diana, Erhan – Vicol Maria Daniela, Niță Luminița, Melen Daniel, Erhan Andrei, Latiș Mihai, Latiș Mihaela, Stamatin Bogdan, Ungureanu Vlad și Zbranca Cristina.

Şedinţa este deschisă de domnul consilier local Moroșan Nicolai, preşedinte de şedinţă, care dă cuvântul d-nei secretar pentru a informa asupra prezenței consilierilor locali la ședință. D-na. secretar informează plenul că sunt prezenți 15 consilieri locali; lipsesc motivat domnii consilieri locali: Munteanu Mircea și Paziuc Lucian, întârzie domnii consilieri locali: Boicu Bogdan și Giosan Cosmin, astfel încât şedinţa este legal constituită şi îşi poate desfăşura lucrările.

Președintele de ședință dă cuvântul domnului primar pentru a prezenta proiectul ordinii de zi:

Dl. primar prezintă ordinea de zi:

 1.Aprobarea procesului verbal al şedinţei Consiliului Local al municipiului Câmpulung Moldovenesc din 20.04.2022.

 2.Proiect de hotărâre numărul 38/11.04.2022 privind alegerea președintelui de ședință al Consiliului Local al municipiului Câmpulung Moldovenesc.

Inițiator: Primarul municipiului.

Aviz comisii: Comisia juridică.

Raport de specialitate: Direcția administrație publică și Compartiment juridic.

 3.Proiect de hotărâre numărul 39/11.04.2022 pentru modificarea Anexei nr. 2 la Hotărârea Consiliului Local nr. 81 din 27 august 2020 privind aprobarea organizării concursului de proiecte de management în vederea ocupării postului de manager al Bibliotecii Municipale Câmpulung Moldovenesc, aprobarea regulamentului de organizare și desfășurare a concursului, a caietului de obiective al concursului, a condițiilor de participare la concurs și a bibliografiei concursului.

 Inițiator: Primarul municipiului.

Aviz comisii: Comisia învățământ și Comisia juridică.

Raport de specialitate: Compartiment resurse umane, Compartiment juridic și Direcția economică.

 4.Proiect de hotărâre numărul 40/11.04.2022 privind închirierea unui spațiu din incinta punctului termic situat în str. Ciprian Porumbescu f.n., proprietatea publica a municipiului Câmpulung Moldovenesc în vederea desfășurării activităților sportive.

Inițiator: Primarul municipiului.

Aviz comisii: Comisia economică, Comisia urbanism și Comisia juridică.

Raport de specialitate: Direcția tehnică și urbanism, Direcția economică și Compartiment juridic.

 5.Proiect de hotărâre numărul 41/11.04.2022 privind închirierea unei suprafețe de teren proprietatea privată a municipiului Câmpulung Moldovenesc în vederea amenajării unei parcări.

 Inițiator: Primarul municipiului.

 Aviz comisii: Comisia economică, Comisia urbanism și Comisia juridică.

 Raport de specialitate: Direcția tehnică și urbanism, Direcția economică și Compartiment juridic.

 6.Proiect de hotărâre numărul 42/11.04.2022 cu privire la aprobarea vânzării directe a bunurilor imobile (construcţii şi teren), proprietatea privată a municipiului Câmpulung Moldovenesc, situate în str. Theodor Neculuţă nr. 12, către chiraşii Camciuc Ulian Cristinel, Mititelu Aguriţa Petronela şi Ologu Sofronica.

Inițiator: Primarul municipiului.

Aviz comisii: Comisia economică, Comisia urbanism și Comisia juridică.

Raport de specialitate: Direcția tehnică și urbanism, Direcția economică și Compartiment juridic.

 7.Proiect de hotărâre numărul 43/11.04.2022 privind aprobarea intenţiei de cumpărare a terenului suprafață de 610 mp, situat în strada Gării f.n., Câmpulung Moldovenesc, însușirea raportului de evaluare pentru estimarea preţului de piață al terenului şi împuternicirea comisiei de negociere a prețului de vânzare.

Inițiator: Primarul municipiului.

Aviz comisii: Comisia economică, Comisia urbanism și Comisia juridică.

Raport de specialitate: Direcția tehnică și urbanism, Direcția economică și Compartiment juridic.

 8.Proiect de hotărâre numărul 44/19.04.2022 privind aprobarea majorării bugetului local și a fondului de rezervă, a virărilor de credite bugetare, influențelor la lista de investiții a bugetului și utilizării fondului de rezervă al bugetului local pe anul 2022 și aprobarea virărilor de credite bugetare a bugetului instituţiilor publice şi activităţilor finanţate integral sau parţial din venituri proprii pe anul 2022.

Inițiator: Primarul municipiului.

Aviz comisii: Comisia economică.

Raport de specialitate: Direcția economică.

9.Adresa S.C. FLORCONSTRUCT S.R.L. nr. 724/28.03.2022, însoțită de punctul de vedere al Direcției tehnice și urbanism, înregistrat la nr. 10CL/12.04.2022.

10.Adresa Instituției Prefectului - Județul Suceava nr. 6225/10/3 din 11.04.2022, înregistrată la nr. 13CL/14.04.2022, însoțită de punctul de vedere al Direcției tehnice și urbanism.

 11.Situație lunară privind activitățile realizate de persoanele beneficiare de ajutor social, conform planului de acțiuni în luna martie 2022, înregistrată la nr. 10907 din 01.04.2022.

 12.Diverse.

 Dl. consilier local Boicu Bogdan intră în sala de ședință.

Domnul preşedinte consultă plenul dacă sunt propuneri pentru suplimentarea ordinii de zi.

 Nu sunt.

Se supune la vot ordinea de zi. Se votează cu 16 voturi ,,pentru”.

 Dna. secretar – vă reamintesc că aveți obligația legală ca la începutul ședinței să declarați dacă aveți un interes personal față de proiectele aflate pe ordinea de zi care ar putea conduce la un conflict de interese.

 Nu sunt.

**Se trece la punctul 1 de pe ordinea de zi (Aprobarea procesului verbal al şedinţei Consiliului Local al municipiului Câmpulung Moldovenesc din 20.04.2022).**

Nu sunt obiecţii.

Se supune la vot. Se votează cu 16 voturi „pentru”.

**Se trece la punctul 2 de pe ordinea de zi (Proiect de hotărâre numărul 38/11.04.2022 privind alegerea președintelui de ședință al Consiliului Local al municipiului Câmpulung Moldovenesc).**

Se dă cuvântul domnului primar pentru a prezenta referatul de aprobare la proiectul de hotărâre.

Dă citire proiectului de hotărâre pe articole.

Se prezintă raportul de specialitate al Direcției administrație publică și raportul de specialitate al Compartiment juridic.

Comisia nr. 4 avizează favorabil proiectul de hotărâre.

Discuții/propuneri:

Dl. viceprimar – propun ca președinte de ședință pentru următoarele 3 luni pe dl. consilier Varvaroi Vasile - Lucian.

Nu sunt alte propuneri.

Se supune la vot proiectul de hotărâre cu propunerea d-lui viceprimar. Se votează cu 16 voturi „pentru”.

Hotărârea a fost adoptată.

**Se trece la punctul 3 de pe ordinea de zi (Proiect de hotărâre numărul 39/11.04.2022 pentru modificarea Anexei nr. 2 la Hotărârea Consiliului Local nr. 81 din 27 august 2020 privind aprobarea organizării concursului de proiecte de management în vederea ocupării postului de manager al Bibliotecii Municipale Câmpulung Moldovenesc, aprobarea regulamentului de organizare și desfășurare a concursului, a caietului de obiective al concursului, a condițiilor de participare la concurs și a bibliografiei concursului).**

Se dă cuvântul domnului primar pentru a prezenta referatul de aprobare la proiectul de hotărâre.

Dă citire proiectului de hotărâre pe articole.

Se prezintă raportul de specialitate al Compartimentului resurse umane, raportul de specialitate al Compartimentului juridic și raportul de specialitate al Direcției economice.

Comisiile nr. 3 și nr. 4 avizează favorabil proiectul de hotărâre.

Discuții:

Dl. consilier local Sologiuc – sperăm ca viitorul manager al Bibliotecii să aibă același succes ca managerul Muzeului ,,Arta Lemnului”.

 Dl. consilier local Giosan Cosmin intră în sala de ședință.

Se supune la vot proiectul de hotărâre. Se votează cu 17 voturi ,,pentru”.

Hotărârea a fost adoptată.

**Se trece la punctul 4 de pe ordinea de zi (Proiect de hotărâre numărul 40/11.04.2022 privind închirierea unui spațiu din incinta punctului termic situat în str. Ciprian Porumbescu f.n., proprietatea publica a municipiului Câmpulung Moldovenesc în vederea desfășurării activităților sportive).**

Se dă cuvântul domnului primar pentru a prezenta referatul de aprobare la proiectul de hotărâre.

Dă citire proiectului de hotărâre pe articole.

Se prezintă raportul de specialitate al Direcției tehnice și urbanism, raportul de specialitate al Direcției economice și raportul de specialitate al Compartimentului juridic.

Comisiile nr. 1, nr. 2 și nr. 4 avizează favorabil proiectul de hotărâre.

Discuții:

Dl. consilier local Sologiuc – persoana care va licita sper să fie informată de toate problemele care sunt la spațiul respectiv, în special cu instalațiile de apă și încălzire. Sperăm să avem persoana potrivită pentru a atrage cât mai multe persoane să facă sport. Prețul este cam mare.

Dl. consilier local Boicu Alin – prețul nu este stabilit de primărie, este stabilit printr-un raport de evaluare, întocmit de către un specialist. Sunt probleme, dar sunt sigur că se vor rezolva.

Dl. consilier local Varvaroi – proiectul a fost inițiat în urma unei solicitări și cu siguranță cine a făcut solicitarea cunoaște ce probleme sunt și cu siguranță se va înscrie la licitație.

Dl. președinte de ședință – ar fi util de știut dacă actualul utilizator a sesizat aceste probleme la care a făcut referire dl. Sologiuc.

La acest proiect de hotărâre trebuie să facem 4 propuneri pentru cele 2 comisii.

Dna. consilier local Alvirescu – propune pe dl. Berențan membru în comisia de evaluare și supleant în comisia de evaluare pe dl. Cîrmaci. În comisia de soluționare a contestațiilor pe dl. Lițu Nicolae si supleant în comisia de soluționare a contestațiilor pe dl. Robciuc Silviu.

Nu sunt alte propuneri.

Dl. președinte de ședință – fiind vorba de persoane, votul va fi secret.

Se distribuie buletinele de vot.

Dna. secretar general – în urma numărării voturilor avem 17 voturi ,,pentru” propunerile d-nei consilier Alvirescu.

Se supune la vot proiectul de hotărâre. Se votează cu 17 voturi ,,pentru”.

Hotărârea a fost adoptată.

**Se trece la punctul 5 de pe ordinea de zi (Proiect de hotărâre numărul 41/11.04.2022 privind închirierea unei suprafețe de teren proprietatea privată a municipiului Câmpulung Moldovenesc în vederea amenajării unei parcări).**

Se dă cuvântul domnului primar pentru a prezenta referatul de aprobare la proiectul de hotărâre.

Dă citire proiectului de hotărâre pe articole.

Se prezintă raportul de specialitate al Direcției tehnice și urbanism, raportul de specialitate al Direcției economice și raportul de specialitate al Compartimentului juridic.

Comisiile nr. 1, nr. 2 și nr. 4 avizează favorabil proiectul de hotărâre.

Discuții nu sunt.

Dl. președinte de ședință – solicită 4 propuneri pentru cele 2 comisii.

Dl. viceprimar - propune pe dna. Cocuța Piticari Cristina membru în comisia de evaluare și supleant în comisia de evaluare pe dna. Flutur Cristina. În comisia de soluționare a contestațiilor pe dl. Varvaroi Vasile si supleant în comisia de soluționare a contestațiilor pe dl. Sologiuc Gheorghe.

Nu sunt alte propuneri.

Dl. președinte de ședință – fiind vorba de persoane, votul va fi secret.

Se distribuie buletinele de vot.

Dna. secretar general – în urma numărării voturilor avem 17 voturi ,,pentru” propunerile d-lui viceprimar.

Se supune la vot proiectul de hotărâre. Se votează cu 17 voturi ,,pentru”.

Hotărârea a fost adoptată.

**Se trece la punctul 6 de pe ordinea de zi (Proiect de hotărâre numărul 42/11.04.2022 cu privire la aprobarea vânzării directe a bunurilor imobile (construcţii şi teren), proprietatea private a municipiului Câmpulung Moldovenesc, situate în str. Theodor Neculuţă nr. 12, către chiraşii Camciuc Ulian Cristinel, Mititelu Aguriţa Petronela şi Ologu Sofronica).**

Se dă cuvântul domnului primar pentru a prezenta referatul de aprobare la proiectul de hotărâre.

Dă citire proiectului de hotărâre pe articole.

Se prezintă raportul de specialitate al Direcției tehnice și urbanism, raportul de specialitate al Direcției economice și raportul de specialitate al Compartimentului juridic.

Comisiile nr. 1, nr. 2 și nr. 4 avizează favorabil proiectul de hotărâre.

Nu sunt discuții.

Se supune la vot proiectul de hotărâre. Se votează cu 17 voturi „pentru”.

Hotărârea a fost adoptată.

**Se trece la punctul 7 de pe ordinea de zi (Proiect de hotărâre numărul 43/11.04.2022 privind aprobarea intenţiei de cumpărare a terenului suprafață de 610 mp, situat în strada Gării f.n., Câmpulung Moldovenesc, însușirea raportului de evaluare pentru estimarea preţului de piață al terenului şi împuternicirea comisiei de negociere a prețului de vânzare).**

Se dă cuvântul domnului primar pentru a prezenta referatul de aprobare la proiectul de hotărâre.

Dă citire proiectului de hotărâre pe articole.

Se prezintă raportul de specialitate al Direcției tehnice și urbanism, raportul de specialitate al Direcției economice și raportul de specialitate al Compartimentului juridic.

Comisiile nr. 1, nr. 2 și nr. 4 avizează favorabil proiectul de hotărâre.

Nu sunt discuții.

Dl. președinte de ședință – solicită 2 propuneri pentru comisia de negociere.

Dl. viceprimar – propune pe dna. Alvirescu Ioana și dl. Maftean Gheorghe.

Nu sunt alte propuneri.

Dl. președinte de ședință – fiind vorba de persoane, votul va fi secret.

Se distribuie buletinele de vot.

Dna. secretar general – în urma numărării voturilor avem 17 voturi ,,pentru” propunerile d-lui viceprimar.

Se supune la vot proiectul de hotărâre. Se votează cu 17 voturi ,,pentru”.

Hotărârea a fost adoptată.

**Se trece la punctul 8 de pe ordinea de zi (Proiect de hotărâre numărul 44/19.04.2022 privind aprobarea majorării bugetului local și a fondului de rezervă, a virărilor de credite bugetare, influențelor la lista de investiții a bugetului și utilizării fondului de rezervă al bugetului local pe anul 2022 și aprobarea virărilor de credite bugetare a bugetului instituţiilor publice şi activităţilor finanţate integral sau parţial din venituri proprii pe anul 2022).**

Se dă cuvântul domnului primar pentru a prezenta referatul de aprobare la proiectul de hotărâre.

Dă citire proiectului de hotărâre pe articole.

Se prezintă raportul de specialitate al Direcției economice.

Comisia nr. 1 avizează favorabil proiectul de hotărâre.

Nu sunt discuții.

Se supune la vot proiectul de hotărâre. Se votează cu 17 voturi ,,pentru”.

Hotărârea a fost adoptată.

**Se trece la punctul 9 de pe ordinea de zi (Adresa S.C. FLORCONSTRUCT S.R.L. nr. 724/28.03.2022, însoțită de punctul de vedere al Direcției tehnice și urbanism, înregistrat la nr. 10CL/12.0.2022).**

Discuții:

Dl. președinte de ședință - trebuie să ne însușim punctul de vedere al Direcției tehnice.

Dl. consilier local Boicu Alin – punctul de vedere este destul de întemeiat. Atâta timp cât există restanțe aferente contractului de închiriere și clădirile încă nu sunt radiate din evidența funciară, nu cred că putem fi de acord cu rezilierea și încheierea altui contract. După ce vor fi achitate datoriile și se vor radia acele construcții, nu văd de ce nu am diminua suprafața respectivă cu păstrarea unei căi de acces.

Dl. consilier local Varvaroi – a solicitat Florconstruct autorizație de demolare?

Dl. viceprimar – dă cuvântul dnei. director Istrate.

Dna. director Istrate – recent nu.

Dl. consilier local Varvaroi – înseamnă că s-a comis o contravenție de către Florconstruct. Ar trebui să le solicităm să intre în legalitate.

Dl. primar – nu au fost demolate acele clădiri în care și-au desfășurat ei activitatea. A fost demolat un acoperiș.

Dl. consilier local Robciuc – conform legii dacă au demolat, înseamnă că au comis o ilegalitate. Nu trebuie să-i salvăm.

Dl. primar – nu îi salvez. Eu am răspuns la o întrebare. Vă rog să vă deplasați la fața locului și să constatați.

Dl. consilier local Varvaroi – noi am plecat de la premiza că în adresă au scris că au făcut demolări. Sunt anumiți pași care trebuie respectați.

Dl. consilier local Macovei – dl. primar are dreptate. Este vorba de un acoperiș pe 4 piloni, celelalte clădiri sunt acolo.

Dl. primar – dacă nu aveți încredere, vă rog să verificați.

Dl. președinte de ședință - afirmațiile d-lui primar întăresc punctul de vedere al Direcției tehnice. Sigur că trebuie făcute verificări.

Se supune la vot. Se votează cu 17 voturi ,,pentru”. Punctul de vedere a fost însușit.

**Se trece la punctul 10 de pe ordinea de zi (Adresa Instituției Prefectului - Județul Suceava nr. 6225/10/3 din 11.04.2022, înregistrată la nr. 13CL/14.04.2022, însoțită de punctul de vedere al Direcției tehnice și urbanism).**

Nu sunt discuții.

Dl. președinte de ședință - trebuie să ne însușim punctul de vedere al Direcției tehnice.

Se supune la vot. Se votează cu 17 voturi ,,pentru”. Punctul de vedere a fost însușit.

**Se trece la punctul 11 de pe ordinea de zi (Situație lunară privind activitățile realizate de persoanele beneficiare de ajutor social, conform planului de acțiuni în luna martie 2022, înregistrată la nr. 10907 din 01.04.2022).**

Nu sunt discuții.

**Se trece la punctul 12 de pe ordinea de zi (Diverse).**

Dna. secretar general prezintă adresa Autorității Naționale de Management al Calității în Sănătate. Este vorba despre o informare cu privire la acreditarea Spitalului de Psihiatrie. Noi am invitat pe dna. manager de la Spitalul de Psihiatrie, în vederea obținerii unor informații legate de acreditare.

Discuții:

Dl. consilier local Varvaroi – o veste excelentă. Spitalul de Psihiatrie are un management performant și un colectiv deosebit care își face treaba. Am obținut cel mai înalt nivel de acreditare pentru un Spital care nu este universitar. Întreg colectivul merită felicitat de către Consiliul Local.

Dna. manager Zbranca – mulțumește pentru tot sprijinul.

Dl. președinte de ședință – suntem cu toții la sentimentul d-lui consilier Varvaroi și felicităm întreg colectivul Spitalului de Psihiatrie.

Dl. consilier local Boicu Alin – au obținut un punctaj foarte bun și sperăm ca și Spitalul Municipal să obțină și ei un punctaj bun la procedura de acreditare.

Dl. consilier local Boicu Bogdan – cu siguranță cei de la Spitalul Municipal vor avea nevoie de o consultanță din partea celor de la Psihiatrie.

Dna. manager Zbranca – vom colabora cu siguranță.

Dl. consilier local Varvaroi – ar fi indicat să continue Spitalul de Psihiatrie demersurile pentru înființarea secției de geriatrie, cu siguranță va fi nevoie de o colaborare mai strânsă cu cei de Spitalul Municipal. Îi asigurăm de tot sprijinul din partea Consiliului Local în rezolvarea acestei probleme.

Dna. manager Zbranca – vom continua să menținem aceleași standarde și să îmbunătățim calitatea actului medical.

Dl. președinte de ședință – mulțumește dnei. manager pentru prezență.

Alte discuții:

Dl. primar – dă citire invitației de participare în cadrul grupului de lucru în domeniul mobilitate urbană în cadrul proiectului POCA, în data de 4 mai, ora 10. Așa sunt procedurile proiectului de acest tip, vă așteptăm cu mare interes să participați.

Dl. președinte de ședință – dă cuvântul colegilor din Consiliul Local.

Dl. consilier local Robciuc – în ce stadiu este proiectul cu heliportul?

Dl. primar – Consiliul Județean coordonează licitațiile acestei investiții din zona noastră. S-a desemnat firma de proiectare, au fost în teren înainte de sărbătorile pascale specialiștii și proiectanții. Sunt la faza de avize, urmând ca să finalizeze proiectarea, iar apoi va fi scoasă la licitație execuția. Din discuțiile purtate cu dl. colonel Gheață, reiese că se dorește ca acest obiectiv să fie pus în funcțiune în toamnă. Sunt anumite proceduri legale care trebuiesc respectate. Suntem destul de avantajați că vom avea un astfel de punct, chiar dacă multe persoane au fost contra acestui obiectiv.

Dl. consilier local Maftean – unde va fi relocat oborul de luni?

Dl. primar – deocamdată nu am găsit nicio soluție. Trebuie împreună să luăm o decizie și să găsim o locație. Este o activitate importantă, trebuie să fie o zonă accesibilă, atât pentru comercianți cât și pentru producători.

Dl. consilier local Robciuc – terenul de la fostul bazar.

Dl. primar – suprafața este prea mică. Trebuie luat în calcul că traficul acolo este foarte intens.

Dl. consilier local Maftean – acolo unde este parcarea autobuzelor este perfect, e vorba doar de o zi pe săptămână.

Dl. primar – ar fi o variantă. Trebuie totuși o zonă centrală cu acces ușor la drumul național. La obor nu vin doar câmpulungeni, ci din toate zonele limitrofe. Trebuie analizat și găsită o soluție.

Dl. consilier local Sologiuc – informează Consiliul Local despre concursul care va avea loc sâmbătă. O să fie mulți participanți, cu siguranță va fi un eveniment reușit.

Dl. consilier local Cîrmaci – ne confruntăm cu problema spațiilor de joacă la locuințele sociale, sunt foarte mulți copii care ies în stradă și fac probleme serioase vecinilor. Le-am sugerat să folosească Stadionul, dar zic că este închis și nu au acces.

Dl. primar – noi suntem beneficiarii unui proiect pe fonduri europene privind construcția a 42 de apartamente cu destinația de locuință socială. În zona dvs. sunt 2 construcții de acest gen, în momentul de față suntem în stadiul de licitație și sperăm ca cel târziu în primăvara anului viitor să începem demararea proiectului. Când vor fi finalizate apartamentele și constatăm că ne rămân apartamente libere în clădirile vechi putem lua o decizie în Consiliu de a dărăma vila de lângă dvs., deoarece constituie un pericol din toate punctele de vedere. Vom vedea cum vor fi amplasate și în funcție de spațiul disponibil vom amenaja spații de joacă lângă locuință.

Dl. consilier local Macovei – informează Consiliul Local că Ansamblul Folcloric ,,Piatra Șoimului” participă la concursul Comori de Suflet Românesc care va avea loc pe data de 1 mai la Vama. Cine dorește poate să participe începând cu ora 13. Am spus aproape în fiecare ședință, dar vă aduc din nou la cunoștință că este plin de cerșetori în oraș. Luați măsuri, dați ordin, faceți ceva.

Dl. primar – are dreptate dl. consilier Macovei. Am primit și eu mesaje din partea cetățenilor. Dacă cetățenii câmpulungeni nu ar da bani cerșetorului, nu ar avea ce cerși. Cel mai important este ca comunitatea să fie unită. Degeaba trimit eu poliția locală și îl duce la gară pe cerșetor, că el vine înapoi că știe că primește bani. Ca să scăpăm de acest fenomen, cetățeanul trebuie să nu dea bani și să nu încurajeze cerșetoria. Mai sunt și alte orașe care se confruntă cu această problemă.

Dl. consilier Macovei – s-a hotărât în ședință de Consiliu înființarea celor 6 secții de la Club. Clubul Sportiv nu este făcut doar pentru o singură ramură sportivă. Cei care vroiau să se angajeze cu jumătate de normă, au văzut că nu este interes din partea Clubului și au decis să meargă la Cluburile private, deoarece la noi este neseriozitate. Nu se dorește angajarea antrenorilor și cred că Vila de la Stadion nu este făcută pentru sport. Haideți să angajăm antrenori și să ducem sportul mai departe. Copacii de la Stadion s-au tăiat și se vede urât acolo.

Dl. consilier local Iftime – avem cel mai mare buget pentru sport și noi avem doar o secție deschisă. E o problemă mare, ca într-un an de zile să nu poți deschide măcar o secție. Nu înțeleg care este problema.

Dl. consilier local Varvaroi – anul trecut nu a fost buget pentru sport. Din momentul când am votat bugetul, au trecut doar 2 luni, trebuie să fim corecți cu ceea ce afirmăm.

Dl. consilier local Macovei – până în iulie spune că nu se poate.

Dna. director Țîmpău – mulțumește pentru susținerea și sprijinul acordat. Dvs. ați votat înființarea mai multor secții și eu ca director îmi doresc acest lucru. Îmi este și mie greu să fiu și director și să susțin Clubul cu astfel de rezultate. Sper ca în viitor să dăm drumul și la celelalte secții. Am studiat legea și nu putem angaja până în iulie, deoarece unii antrenori trebuie să aibă vechime minim 3 luni în activitatea respectivă. Tot dvs. ați votat ca antrenorii să aibă carnet de antrenor, momentan doar 2 au carnet. Eu îmi doresc ca totul să fie legal, nu vreau să am probleme cu Curtea de Conturi. Îmi doresc să îmi dați dvs. soluții pentru a lua deciziile corecte pentru a nu avea probleme cu legea.

Dl. consilier local Giosan – trebuie să găsim o variantă prin care acești antrenori să poată face pregătirea în cadrul Clubului. Mi se pare aberant ca noi să trimitem un antrenor să facă pregătirea și apoi să vină la noi.

Dna. director Țîmpău – trebuie să găsim o cale legală.

Dl. președinte de ședință - probleme sunt multe, vor trebuie multe discuții ca să găsim baza legală.

Dna. director Țîmpău – mulțumesc pentru susținere. Vă invit să vedeți cum arată Vila, am pus mult suflet. De luni vom avea Vila pe booking.

Dl. consilier local Iftime – din punctul meu de vedere se poate găsi o bază legală prin care să se angajeze, chiar dacă nu au carnet de antrenor. Dacă este implicare se găsește și temeiul legal. În toate domeniile îți cere experiență, dar trebuie să o dobândești undeva, nimeni nu îți oferă oportunitatea ca să faci experiență. Părerea mea este că trebuie mai multă implicare pentru celelalte secții.

Dl. consilier local Boicu Bogdan – felicitări dna. director pentru meritele dvs. Poate ar trebui găsită o variantă de a delega unele atribuții, deoarece nu reușiți să acoperiți toate nevoile. Rezultatele de la atletism sunt excepționale, dar trebui să găsim variante pentru a putea dezvolta și celelalte secții, mai mult timp acordat activității de director.

Dna. director Țîmpău – eu am nevoie de înțelegere și sprijin. Vă rog să dați soluția perfectă și eu o aplic.

Dl. consilier local Boicu Bogdan – toate trebuie făcute perfect legal, indiferent de situație. Ar trebui să-i implicați mai mult și pe ceilalți salariați de la Club.

Dl. primar – ne dorim foarte mult ca și celelalte secții să funcționeze. Trebuie să fim atenți cu aceste angajări, nu este un Club privat, este în subordinea Consiliului Local. Ar trebui ca viitori antrenori să facă câteva luni voluntariat, când le-am spus nu prea a fost pe placul lor. Eu i-am cerut d-nei. director să aibă grijă la angajări, se fac exact așa cum se fac și în cadrul primăriei, conform legii. Dacă era un Club privat era altceva, el funcționează din bani publici. Haideți să-i dăm un răgaz pentru a-și pune toate problemele la punct. Soluții se găsesc, dar trebuie răbdare pentru a intra în linie dreaptă și cu celelalte secții. Referitor la tăierile de la Stadion, noi suntem obligați prin Agenția de Mediu să plantăm anumite specii de copaci și din acest motiv au fost tăiați.

Dl. consilier local Boicu Alin – principala menire a unui Club sportiv este de a face toate demersurile de a atrage cât mai mulți cetățeni pentru a practica sportul. Faptul că avem o secție de atletism care a adus premii excepționale este un lucru extraordinar, dar va trebui să găsim soluții și pentru celelate sporturi chiar dacă ele nu vor face niciodată performanță. Eu am găsit deschidere din partea d-nei director, am purtat discuții pentru a iniția un concurs între școli în genul ,,spartachiadei” pentru a atrage elevii școlilor. Să promovăm competiția și spiritul de echipă și inclusiv sănătatea. Dna. director mi-a promis că se va ocupa și de un astfel de concurs. Așa cum a spus și dl. primar, trebuie să avem un pic de răbdare.

Dna. consilier local Flutur – întăresc opinia dl. Boicu Alin. Un grup sportiv trebuie să aibă o bază de selecție, ce bază să ai în Câmpulung când nici măcar la această oră când sunt reabilitate 2 terenuri de sport nu se fac orele de educație fizică așa cum ar trebui să se facă. Părinții din Câmpulung nu se vor mai lega de activitatea CSM Rarăul, dacă vor vedea că copii lor vor face sport în cadrul orelor de sport. V-ați gândit dna. director la un parteneriat cu profesorii de la școli? Eu cred că se poate organiza o competiție de fotbal între echipele școlii și fără antrenor. Profesorii de sport predau deprinderile elementare specifice ramurilor sportive. Am auzit că terenurile de sport nu ar asigura toate condițiile de securitate, o să mă informez și o să vă comunic. A mai trecut un an din mandatul meu și trebuie să îmi asum un eșec că nu am reușit să inițiem aceste concursuri sportive interșcolare. Dna. director dacă ar avea un parteneriat solid cu școlile cu siguranță am reuși să punem la punct măcar 2 competiții sportive pe an.

Dl. primar - cu toții admirăm terenurile se sport și rămânem indignați că după-amiaza și în zilele de sâmbătă și duminică sunt goale. Câteodată chiar și în timpul orelor de sport. Profesorii de sport trebuie să-și facă activitatea din pasiune, nu din interes. Vă asigur dna. consilier că terenurile de sport au toate avizele și autorizațiile necesare de funcționare. Singurul teren care l-am văzut sâmbăta și duminica folosit, este cel de la Școala din Capu Satului. Totul pornește de la conducerea școlilor, trebuie purtate discuții cu directorii de școli. Când au fost concursurile sportive nu am văzut niciun profesor de sport la deschiderea concursurilor. Pe vremuri erau campionate între școli, acum nu vezi nimic.

Dna. consilier Flutur – chiar erau competiții pe vremuri, trebuie să facem ceva să revenim la acele vremuri. Cu siguranță profesorii se vor implica dacă va fi un parteneriat cu Clubul.

Dna. director Țîmpău – anul acesta organizăm a 6-a ediție a Cupei Rarău și a 5-a ediție a Cupei Bucovinei care se adresează special copiilor din municipiu. În ceilalți ani am fost prezentă cu afișe la școli și din păcate foarte puține școli au fost prezente. Dacă o să-i motivăm cu bani, poate o să vină.

Dl. primar – nu contează doar banul, contează și alte premii. Noi nu putem da dispoziții obligatorii instituțiilor de învățământ să participe, totul este benevol.

Dl. consilier local Sologiuc - știu că era un proiect cu iluminatul inteligent, ar fi foarte util. Ar trebui să dăm o hotărâre ca să se dea amenzi celor care dau bani cerșetorilor. Ar fi bine să facem niște afișe cu solicitarea de a nu încuraja cerșetoria. Am fost sus pe Bodea și m-am îngrozit ce este acolo.

Dl. consilier local Boicu Bogdan – lăudabilă intenția colegului. Îi reamintesc că în timpul mandatului său a fost aprobată o Hotărâre de Consiliu prin care toate aceste măsuri sunt stabilite, există un regulament de combatere a cerșetoriei care ar trebui aplicat. Odată la 6 luni avem aceleași discuții, nu facem nimic în sensul acesta. Am cerut un raport în urma aplicării regulamentului, dar nu am primit nimic. Acea comunitate de pe Bodea, trebuie într-un fel anume integrată, dacă ne facem că nu există ea nu va dispărea. Absolut totul stă în educație.

Dl. primar – referitor la iluminatul inteligent, vă readuc aminte că toată semnalizarea rutieră de la Humor, Pojorâta, Vama și alte zone este făcută de Compania Națională de Administrare a Infrastructurii rutiere, nu de primărie. La municipii totul este suportat din bugetul local, inclusiv deszăpezirea.

Dl. președinte - dă cuvântul invitațiilor din sală.

Dna. Ispir-medic la Serviciul medicină școlară – am venit în ședință pentru că nu îmi primesc drepturile salariale care mi se cuvin, conform gradului profesional pe care îl dețin, adică cel de medic primar. Am făcut o cerere în luna noiembrie a anului trecut și observ că nu s-a modificat organigrama și statul de funcții pentru a intra în posesia drepturilor. Nu înțeleg de ce nu se modifică, am solicitat baza legală, dar nu am primit răspuns. Rog să mă lămuriți, ajung să cred că există o atitudine ostilă față de mine. Mie nu îmi garantează nimeni că voi recupera banii. Am dat un examen pentru medic primar și legea prevede să fiu plătită imediat după obținerea gradului profesional.

Dl. primar – nu a fost nimeni împotrivă. Organigrama nu se poate modifica în fiecare lună, în luna mai se va aproba o nouă organigramă și atunci cererea dvs. va fi rezolvată. Sunt anumite proceduri de respectat.

Dna. Ispir – mulțumește pentru răspuns. Aduce la cunoștință că se poate modifica organigrama, am consultat avocați. În baza cărui temei legal susțineți că nu se poate modifica organigrama punctual pentru cineva anume. Aici este vorba despre un prejudiciu material. Cine o să-mi dea banii din urmă?

Dl. primar – știu că aveți studii juridice și cunoașteți răspunsul.

Dna. Ispir – dvs. trebuie să țineți cont de legislația din domeniul sănătății, nu de Codul administrativ.

Dl. primar – în luna mai va fi modificată organigrama.

Dl. președinte de ședință - în sală este dl. medic veterinar Ungureanu Vlad.

Dl. consilier local Maftean – eu am solicitat în ședința anterioară prezența domnului Ungureanu pentru a discuta și găsi soluții cu câinii din oraș.

Dl. Ungureanu – adăpostul funcționează de 8 ani de zile. În toată această perioadă au fost capturați peste 1300 de câini de pe raza UAT-ului nostru. Problema cu care ne confruntăm acum este cea a abandonului și lipsa sterilizării. Soluția care este fezabilă este sterilizare, microciparea și vaccinarea antirabică. În viitor o să implementăm și aceste aspecte pentru a putea rezolva mai eficient această problemă. Totuși în momentul de față există un echilibru, nu mai există acele haite de câini pe stradă. O să mai facem o campanie de sterilizare.

Dl. consilier local Cîrmaci – ce se întâmplă cu câinii gospodarilor care îi lasă liberi pe stradă?

Dl. Ungureanu – vom face acțiuni cu Poliția locală.

Dl. consilier local Boicu Bogdan – activitatea nu este deloc ușoară.

Dl. Ungureanu – aș propune să ne întâlnim trimestrial și să vă prezint o situație statistică cu tot ceea ce se întâmplă.

Dl. președinte de ședință – este foarte bine să faceți un document scris. Ar fi util să menționați și problemele cu care vă confruntați.

Nemaifiind alte probleme, domnul preşedinte declară închise lucrările şedinţei ordinare.

Drept pentru care s-a încheiat prezentul proces-verbal.

Şedinţa se încheie la orele 1400.

|  |  |  |
| --- | --- | --- |
| **PREŞEDINTE DE ŞEDINŢĂ,****Moroșan Nicolae** |  | **SECRETAR GENERAL,****Erhan Rodica****Întocmit,**Ropcean Luminița Georgeta |